Komission asetus (EY) N:o 1452/2003, annettu 14 päivänä elokuuta 2003, neuvoston asetuksen (ETY) N:o 2092/91 6 artiklan 3 kohdan a alakohdassa säädetyn poikkeuksen jatkamisesta eräiden lajien siementen ja kasvullisesti lisätyn aineiston osalta ja kyseistä poikkeusta koskevien menettelysääntöjen ja arviointiperusteiden säätämisestä



Virallinen lehti nro L 206 , 15/08/2003 s. 0017 - 0021



Komission asetus (EY) N:o 1452/2003, annettu 14 päivänä elokuuta 2003, neuvoston asetuksen (ETY) N:o 2092/91 6 artiklan 3 kohdan a alakohdassa säädetyn poikkeuksen jatkamisesta eräiden lajien siementen ja kasvullisesti lisätyn aineiston osalta ja kyseistä poikkeusta koskevien menettelysääntöjen ja arviointiperusteiden säätämisestä EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa 24 päivänä kesäkuuta 1991 annetun neuvoston asetuksen (ETY) N:o 2092/91(1), sellaisena kuin se on viimeksi muutettuna komission asetuksella (EY) N:o 599/2003(2), ja erityisesti sen 6 artiklan 3 kohdan b alakohdan toisen ja kolmannen luetelmakohdan, sekä katsoo seuraavaa: (1) Asetuksen (ETY) N:o 2092/91 6 artiklan 3 kohdassa säädetään poikkeuksesta, jonka nojalla jäsenvaltiot voivat sallia 31 päivään joulukuuta 2003 kestävän siirtymäkauden aikana sellaisten siementen ja kasvullisesti lisätyn aineiston käytön luonnonmukaisessa tuotannossa, joita ei ole tuotettu luonnonmukaisella tuotantomenetelmällä, jos tuottajat eivät pysty saamaan luonnonmukaisesti tuotettua lisäysaineistoa. (2) Myös siementen ja kasvullisesti lisätyn aineiston kannalta merkittävää yhteisön lainsäädäntöä sovelletaan asetuksen (ETY) N:o 2092/91 3 artiklan mukaisesti. (3) Biologisen monimuotoisuuden säilyttäminen on luonnonmukaisen tuotannon tärkeä periaate ja tämän vuoksi olisi varmistettava, että viljelijöillä on valittavinaan useita lajikkeita, myös paikallisia lajikkeita. (4) On selvää, että eräiden yhteisössä kasvatettavien lajien osalta ei ole saatavilla riittävästi luonnonmukaisesti tuotettuja siemeniä ja kasvullisesti lisättyä aineistoa 31 päivän joulukuuta 2003 jälkeen. (5) Tämän vuoksi on tarpeen jatkaa mahdollisuutta käyttää sellaisia siemeniä ja kasvullisesti lisättyä aineistoa, joita ei ole tuotettu luonnonmukaisella tuotantomenetelmällä, jos luonnonmukaisesti tuotettuja siemeniä tai kasvullisesti lisättyä aineistoa ei ole mahdollista saada. (6) Lajeille, joille on riittävästi saatavilla merkittävästä lajikemäärästä luonnonmukaisesti tuotettuja siemeniä tai kasvullisesti lisättyä aineistoa, olisi sallittava ainoastaan luonnonmukaisesti tuotettujen siementen tai kasvullisesti lisätyn aineiston käyttö. Näin ollen on laadittava luettelo lajeista, joihin poikkeusta ei sovelleta. (7) Jäsenvaltiot voivat soveltaa kasvullisesti lisättyä aineistoa, ei kuitenkaan siemenperunoita, koskevaa poikkeusta harkinnanvaraisesti siihen saakka, kun asianomaiset arviointiperusteet voidaan vahvistaa yhteisössä. (8) On tärkeää tehdä luonnonmukaisesti tuotettujen siementen ja kasvullisesti lisätyn aineiston kysyntä ja tarjonta avoimemmaksi, jotta tällä tavalla tuotettujen siementen ja kasvullisesti lisätyn aineiston tuotanto ja käyttö lisääntyisivät. (9) Jokaisen jäsenvaltion olisi tämän vuoksi varmistettava, että perustetaan kaikkien käytettävissä oleva tietokanta, johon voidaan rekisteröidä tiedot siemenistä ja siemenperunoista, jotka on tuotettu luonnonmukaisesti yleisiä siementen ja kasvullisesti lisätyn aineiston tuotannossa sovellettavia arviointiperusteita noudattaen. Tässä yhteydessä ja tiedonsaannin helpottamiseksi on suotavaa kehittää yhdenmukainen malli rekisteröintilomakkeelle, jota siementen toimittajan on käytettävä siementen ja siemenperunoiden rekisteröimiseksi tietokantoihin. (10) Jäsenvaltioiden olisi varmistettava, että niiden myöntämistä luvista julkaistaan raportti, ja annettava se tiedoksi kaikille asianomaisille, muille jäsenvaltioille ja komissiolle. (11) Järjestelmää olisi tarkasteltava uudelleen perinpohjaisesti kahden vuoden kuluttua sen arvioimiseksi, missä määrin viljelijät ovat käyttäneet luonnonmukaisesti tuotettuja siemeniä ja kasvullisesti lisättyä aineistoa. Tässä yhteydessä komission olisi tarkasteltava mahdollisuutta kehittää yhteisön laajuinen tietokanta. (12) Tässä asetuksessa säädetyt toimenpiteet ovat asetuksen (ETY) N:o 2092/91 14 artiklan mukaisesti perustetun komitean lausunnon mukaiset, ON ANTANUT TÄMÄN ASETUKSEN: I LUKU YLEISET SÄÄNNÖT 1 artikla Poikkeuksen jatkaminen 1. Asetuksen (ETY) N:o 2092/91 6 artiklan 3 kohdan a alakohdassa säädettyä poikkeusta, jonka mukaan jäsenvaltiot voivat antaa luvan käyttää muita kuin luonnonmukaisesti tuotettuja siemeniä tai kasvullisesti lisättyä aineistoa kyseisessä artiklassa säädetyin ehdoin, jatketaan 31 päivän joulukuuta 2003 jälkeen niiden lajien osalta, joita ei mainita tämän asetuksen liitteessä. Ensimmäisessä alakohdassa tarkoitetun siemeniä ja siemenperunoita koskevan poikkeuksen soveltamista koskevat menettelysäännöt ja arviointiperusteet vahvistetaan 3-14 artiklassa. 2. Tämän asetuksen liitteessä mainitaan lajit, joiden osalta on neuvoston asetuksen (ETY) N:o 2092/91 14 artiklassa säädettyä menettelyä noudattaen vahvistettu, että siemeniä tai siemenperunoita on saatavilla riittävästi tarpeeksi monen lajikkeen osalta kaikkialla yhteisössä. Liitteessä mainituille lajeille ei voida myöntää lupia 1 kohdassa tarkoitetun poikkeuksen nojalla, jollei se ole perusteltua jostakin 5 artiklan 1 kohdan d alakohdassa tarkoitetusta syystä. 2 artikla Määritelmät Tässä asetuksessa: a) sovelletaan asetuksen (ETY) N:o 2092/91 määritelmiä; b) ilmaisulla "toimittaja" tarkoitetaan toimijaa, joka markkinoi siemeniä tai siemenperunoita muille toimijoille. II LUKU POIKKEUKSEN SOVELTAMINEN 3 artikla Muuten kuin luonnonmukaisesti tuotettujen siementen tai siemenperunoiden käyttö Jäsenvaltiot voivat 5 artiklassa säädettyä menettelyä noudattaen antaa luvan käyttää muuten kuin luonnonmukaisesti tuotettuja siemeniä tai siemenperunoita, jos niitä: a) ei ole käsitelty muilla kuin asetuksen (ETY) N:o 2092/91 liitteessä II olevassa B osassa mainituilla siementen käsittelyyn hyväksytyillä kasvinsuojeluaineilla, paitsi jos jäsenvaltion toimivaltainen viranomainen määrää neuvoston direktiivin 2000/29/EY(3) mukaisesti kasvien terveyteen liittyvistä syistä kemiallisen käsittelyn kaikille jonkin lajin lajikkeille alueella, jolla siemeniä tai siemenperunoita on määrä käyttää; ja b) tuotetaan ilman muuntogeenisten organismien ja/tai tällaisista organismeista johdettujen tuotteiden käyttöä. 4 artikla Lupien myöntämisestä vastaavat viranomaiset tai laitokset Asetuksen (ETY) N:o 2092/91 9 artiklassa tarkoitetut tarkastusviranomaiset tai -laitokset vastaavat tämän asetuksen 5 artiklassa tarkoitetun luvan myöntämisestä, jolleivät jäsenvaltiot nimeä muita kyseisen jäsenvaltion valvomia viranomaisia tai laitoksia. 5 artikla Lupien myöntämisedellytykset 1. Lupa käyttää muuten kuin luonnonmukaisesti tuotettuja siemeniä tai siemenperunoita voidaan myöntää ainoastaan seuraavissa tapauksissa: a) lajille, jota käyttäjä haluaa käyttää, ei ole rekisteröity lajikkeita 6 artiklassa tarkoitettuun tietokantaan; b) yksikään toimittaja ei pysty toimittamaan siemeniä tai siemenperunoita ennen kylvämistä tai istuttamista, vaikka käyttäjä on tilannut siemenet tai siemenperunat kohtuullisessa ajoin; c) lajiketta, jota käyttäjä haluaa käyttää, ei ole rekisteröity tietokantaan ja käyttäjä pystyy osoittamaan, ettei yksikään saman lajin rekisteröidyistä vaihtoehtoisista lajikkeista ole soveltuva ja että lupa on tämän vuoksi tärkeä hänen tuotantonsa kannalta; d) se on perusteltua jäsenvaltion toimivaltaisen viranomaisen hyväksymää tutkimuskäyttöä, pienimuotoista kenttätutkimusta tai lajikkeiden suojelua varten. 2. Lupa on myönnettävä ennen kylvämistä. 3. Lupa voidaan myöntää ainoastaan yksittäisille käyttäjille yhden kauden ajaksi kerrallaan ja luvista vastaavan viranomaisen tai laitoksen on rekisteröitävä hyväksytyt siementen tai siemenperunoiden määrät. 4. Poiketen siitä, mitä 3 kohdassa säädetään, jäsenvaltion toimivaltainen viranomainen voi myöntää kaikille käyttäjille yleisen luvan tietylle - lajille, jos ja siinä määrin kuin 1 kohdan a alakohdassa säädetty vaatimus täyttyy tai - lajikkeelle, jos ja siinä määrin kuin 1 kohdan c alakohdassa säädetyt vaatimukset täyttyvät. Tällaiset luvat on merkittävä selkeästi tietokantaan. 5. Lupa voidaan myöntää ainoastaan kausina, joiden osalta tietokanta on päivitetty 7 artiklan 3 kohdan mukaisesti. III LUKU LUONNONMUKAISESTI TUOTETTUJEN SIEMENTEN TAI SIEMENPERUNOIDEN REKISTERÖINTISÄÄNNÖT 6 artikla Tietokanta 1. Jokaisen jäsenvaltion on varmistettava, että otetaan käyttöön tietokanta, jossa luetellaan lajikkeet, joiden asetuksen (ETY) N:o 2092/91 6 artiklan 2 kohdan mukaisella luonnonmukaisella tuotantomenetelmällä saatuja siemeniä tai siemenperunoita on saatavilla kyseisen jäsenvaltion alueella. 2. Tietokantaa ylläpitää joko jäsenvaltion toimivaltainen viranomainen tai jäsenvaltion tätä tarkoitusta varten nimeämä viranomainen tai laitos, jäljempänä "tietokannan ylläpitäjä". Jäsenvaltiot voivat myös nimetä jonkin toisen maan viranomaisen tai yksityisen laitoksen. 3. Jokaisen jäsenvaltion on ilmoitettava komissiolle ja muille jäsenvaltioille tietokannan ylläpidosta vastaava viranomainen tai yksityinen laitos. 7 artikla Rekisteröinti 1. Lajikkeet, joiden luonnonmukaisesti tuotettuja siemeniä tai siemenperunoita on saatavilla, on rekisteröitävä tietokantaan toimittajan pyynnöstä. 2. Tämän asetuksen 5 artiklaa sovellettaessa tietokantaan rekisteröimättömien lajikkeiden osalta on katsottava, että niitä ei ole saatavilla. 3. Kunkin jäsenvaltion on päätettävä kaikkien sen alueella viljeltyjen lajien tai lajiryhmien osalta, mihin aikaan vuodesta tietokantaa on säännöllisesti päivitettävä. Tietokannassa on oltava tätä koskevat tiedot. 8 artikla Rekisteröintiedellytykset 1. Rekisteröintiä varten toimittajan on voitava a) osoittaa, että hänelle tai viimeisimmälle toimijalle, silloin kun toimittaja käy ainoastaan kauppaa esipakatuilla siemenillä tai siemenperunoilla, on tehty asetuksen (ETY) N:o 2092/91 9 artiklassa tarkoitettu tarkastus; b) osoittaa, että markkinoille saatettavat siemenet tai siemenperunat vastaavat siemeniin ja kasvullisesti lisättyyn aineistoon sovellettavia yleisiä vaatimuksia; c) annettava käyttöön kaikki tämän asetuksen 9 artiklassa edellytetyt tiedot ja sitouduttava päivittämään ne tietokannan ylläpitäjän pyynnöstä tai silloin, kun päivitys on tarpeen tietojen luotettavuuden varmistamiseksi. 2. Tietokannan ylläpitäjä voi jäsenvaltion toimivaltaisen viranomaisen hyväksynnästä hylätä toimittajan rekisteröintihakemuksen tai poistaa jo hyväksytyn rekisteröinnin, jos toimittaja ei täytä 1 kohdassa vahvistettuja vaatimuksia. 9 artikla Rekisteröidyt tiedot 1. Tietokannassa on oltava kaikkien rekisteröityjen lajikkeiden ja kaikkien toimittajien osalta vähintään seuraavat tiedot: a) lajin tieteellinen nimi ja lajikenimi; b) toimittajan tai hänen edustajansa nimi ja yhteystiedot; c) alue, jolle toimittaja pystyy toimittamaan siemenet tai siemenperunat käyttäjälle tavanomaisen toimitusajan kuluessa; d) maa, jossa lajike on testattu ja hyväksytty viljelykasvien ja vihannesten yhteistä lajikeluetteloa varten, tai alue, jolla tämä tehtiin; e) päivämäärä, josta alkaen siemenet tai siemenperunat ovat saatavilla; f) asetuksen (ETY) N:o 2092/91 9 artiklassa tarkoitetusta toimijan tarkastuksesta vastaavan laitoksen tai viranomaisen nimi ja/tai tunnusnumero. 2. Toimittajan on viipymättä ilmoitettava tietokannan ylläpitäjälle, jos jotakin tietokantaan rekisteröityä lajiketta ei ole enää saatavilla. Muutokset on syötettävä tietokantaan. 3. Edellä 1 kohdassa eriteltyjen tietojen lisäksi tietokannassa on oltava luettelo liitteessä mainituista lajeista. 10 artikla Tiedonsaantioikeus 1. Tietokannan tietojen on oltava siementen tai siemenperunoiden käyttäjien ja kaikkien muidenkin saatavilla ilmaiseksi Internetistä. Jäsenvaltiot voivat päättää, että asetuksen (ETY) N:o 2092/91 8 artiklan 1 kohdan a alakohdan mukaisesti rekisteröityneiden käyttäjien on pyynnöstä saatava tietokannan ylläpitäjältä ote yhtä tai useampaa lajiryhmää koskevista tiedoista. 2. Jäsenvaltioiden on varmistettava, että kaikki asetuksen (ETY) N:o 2092/91 8 artiklan 1 kohdan a alakohdan mukaisesti rekisteröityneet käyttäjät saavat vähintään kerran vuodessa tiedot järjestelmästä ja siitä, kuinka tiedot voi saada tietokannasta. 11 artikla Rekisteröintimaksu Rekisteröinnistä voidaan periä maksu, jonka on vastattava tietokannan käyttöönotto- ja ylläpitokustannuksia. Jäsenvaltion toimivaltaisen viranomaisen on hyväksyttävä tietokannan ylläpitäjän soveltama maksun suuruus. IV LUKU RAPORTTI JA LOPPUSÄÄNNÖKSET 12 artikla Vuosittainen raportti 1. Edellä olevan 4 artiklan mukaisesti lupien myöntämiseen nimettyjen viranomaisten tai laitosten on rekisteröitävä kaikki luvat ja ilmoitettava nämä tiedot jäsenvaltion toimivaltaiselle viranomaiselle ja tietokannan ylläpitäjälle annettavassa raportissa. Raportissa on oltava kaikkien 5 artiklan 1 kohdan mukaisen luvan saaneiden lajien osalta seuraavat tiedot a) lajin tieteellinen nimi ja lajikenimi; b) 5 artiklan 1 kohdan a, b, c tai d alakohdassa tarkoitetut luvan perustelut; c) lupien yhteismäärä; d) kyseessä olevien siementen tai siemenperunoiden kokonaismäärä; e) 3 artiklan a alakohdassa tarkoitettu kasvien terveystarkoituksia varten tehty kemiallinen käsittely. 2. Edellä 5 artiklan 4 kohdan mukaisten lupien osalta raportissa on oltava 1 kohdan a alakohdassa tarkoitetut tiedot ja lupien voimassaoloaika. 13 artikla Tiivistelmä Jäsenvaltion toimivaltaisen viranomaisen on ennen kunkin vuoden 31 päivää maaliskuuta kerättävä raportit ja lähetettävä komissiolle ja muille jäsenvaltioille tiivistelmä kaikista jäsenvaltion edellisen kalenterivuoden aikana myöntämistä luvista. Raportissa on oltava 12 artiklassa mainitut tiedot. Tiedot on syötettävä tietokantaan. Toimivaltainen viranomainen voi antaa raporttien keräämisen tietokannan ylläpitäjän tehtäväksi. 14 artikla Pyynnöstä toimitettavat tiedot Jonkin jäsenvaltion tai komission pyynnöstä on muille jäsenvaltioille tai komissiolle toimitettava yksityiskohtaiset tiedot yksittäistapauksissa myönnetyistä luvista. 15 artikla Uudelleentarkastelu Komissio tarkastelee luonnonmukaisesti tuotettujen siementen tai kasvullisesti lisätyn aineiston saatavuutta ja käyttöä sekä tämän asetuksen täytäntöönpanoa ja tekee tarvittaessa asianomaiset muutokset ennen 31 päivää heinäkuuta 2006. 16 artikla Voimaantulo ja soveltaminen Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2004. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 14 päivänä elokuuta 2003. Komission puolesta Franz Fischler Komission jäsen (1) EYVL L 198, 22.7.1991, s. 1. (2) EUVL L 85, 2.4.2003, s. 15. (3) EYVL L 169, 10.7.2000, s. 1. LIITE Komissio tutkii parhaillaan tätä asiaa jäsenvaltioiden kanssa perustaakseen liitteeseen sisällytettävän luettelon lajeista asetuksen (ETY) N:o 2092/91 14 artiklan mukaisesti perustetun komitean lausunnon mukaisesti.